钦定古今图书集成/明伦汇编/氏族典/第237卷 > 张亮
## 钦定古今图书集成/明伦汇编/氏族典/第237卷 > 张亮

按《北齐书张亮传》：“亮字伯德，西河隰城人也。少有干
用尔朱兆拜平远将军，以功封隰城县伯。高祖讨兆
于晋阳，兆奔秀容，兆左右皆密通诚款，唯亮独无启
疏。及兆自缢，伯德伏尸而哭。高祖嘉叹之，授丞相府
参军事，委以书记之任。天平中，为世宗行台郎中。高
仲密之叛也，与大司徒斛律金守河阳。周文帝于上
流放火船烧河桥。”亮乃备小艇百馀艘，皆载长锁，锁
头施钉，火船将至，即驰小艇，以钉钉之，引锁向岸，火
船不得及桥，桥获全。武定初，出为幽州刺史。属侯景
叛，除平南将军、梁州刺史。寻转征西大将军、豫州刺
史、西南道行台。攻梁江夏、颍阳等七城，皆下之。亮性
质直，勤力彊济。天保初，授光禄勋，别封安定县男。寻
卒于位，赠司空公。